
«Sonoma». Idea i direcció artística: Marcos Morau. Coreografia: Marcos Morau, en col·laboració amb les intèrprets Interpretació: Lorena Nogal, Marina Rodríguez, Sau-Ching Wong, Ariadna Montfort, Núria Navarra, Àngela Boix, Laia Duran, Anna Hierro, Alba Barral Text: El Conde de Torrefiel, La Tristura, Carmina S. Belda. Repetidores: Estela Merlos, Alba Barral. Assesorament dramatúrgic: Roberto Fratini. Assistència vocal: Mònica Almirall. Direcció tècnica i disseny de la il·luminació: Bernat Jansà. Regidor d'escena, maquinària i efectes especials: David Pascual. Disseny del so: Juan Cristóbal Saavedra. Veu: María Pardo. Escenografia: Bernat Jansà, David Pascual. Disseny del vestuari: Silvia Delagneau. Confecció: Maria Carmen Soriano. Barrets: Nina Pawlowsky. Màscares: Juan Serrano, Gadget. Efectes Especiales Gegant: Martí Doy. Utillatge: Mirko Zeni. Producció i logística: Cristina Goñi Adot. Direcció de producció: Juan Manuel Gil Galindo.  Fotografia: Marina Rodríguez. Una coproducció del Grec 2020 Festival de Barcelona – Institut de Cultura Ajuntament de Barcelona, Les Théâtres de la Ville de Luxembourg, Tanz im August/ HAU Hebbel am Ufer, Oriente Occidente Dance Festival, Theater Freiburg, Centro Cultural Conde Duque, Hessisches Staatsballett / Staatstheater Darmstadt & Hessisches Staatstheater Wiesbaden, Sadler’s Wells, Mercat de les Flors, Temporada Alta. Sala Oval, Museu Nacional d'Art de Catalunya, Barcelona. Del 24 al 26 de juliol.

Més enllà del Kova

La Veronal atrapa als espectadors per una dansa enigmàtica que arrela en una dramatúrgia suggeridora de molts móns artístics (des del plàstic, cinèfil i al literari). Ara, en aquesta revisió d'una obra que Marcos Morau va fer per encàrrec al Ballet de Lorraine (2016) va més enllà del kova, la manera d'entendre la dansa d'aquesta companyia que, precisament, al 2016 es van atrevir a presentar en acció performativa davant del públic privilegiat al SAT! («KOVA, geographic tools»). La Veronal és una companyia amb molt de talent que segueix fent recerca. Aquesta és una bona notícia, d'entrada. Però és que, a més, el món de quadres són d'una bellesa i rotunditat que aclaparen. Probablement haver començat amb les «Benaurances a l'entorn de la Creu» és un principi massa impactant per poder aguantar el llistó d'intensitat, però la coreografia coral (amb apunts de solo on sí que hi respira el Kova, com el que es tira dins l'aigua a pulmó necessita agafar aire, esporàdicament) es desplaça com si fos una panoràmica cinematogràfica, sense talls, amb nou ballarines amb uns vestits d'arrel folklòrica que pasen a ser quadres tètrics o alliberadors.

La Veronal es va atrevir a eliminar el text projectat (que donava una base situacional per a l'espectador menys acostumat a deixar-se endur per la dansa) ja fa un temps, per exemple a «La Pasionaria». Per exemple, a «Vorònia» (espectacle inaugural del Grec del 2015) van canviar-lo de l'assaig general a l'estrena (en 24 hores!), sense immutar-se. I és que La Veronal construeix la partitura coreogràfica i després li atorga un espai, una música i un context. Sembla impossible, però aquesta és la seva manera de treballar. La dificultat de no tenir programa de mà (conseqüències de la Covid 19) fa que no es pugui entendre bé els textos que sí que hi ha en un codi QR al programa digital (i que paga la pena llegir-lo abans, per trobar el context de Buñuel, més enllà del seu folklorisme religiós del Baix Aragó). Les ballarines reciten el text en francès però la sonoritat del MNAC no és l'ideal per entendre'l (sobretot, si hi ha la frontera idiomàtica).

Buñuel és l'aridesa de la vinya però també és el surrealisme que propicia el vi. Morau juga a transformar les icones més fosques a universos icònics. Fins arribar al personatge sense rostre, que podria recordar els quadres de Magritte (que bé evocava Aracaladanza a «Nubes»). O a les cuques de llum que podrien ser ulls ben lluents a punts de passar el tall del ganivet de «Viridiana». El treball de La Veronal a la Sala Oval del MNAC tambe ha estat complex perquè ha hagut de combatre en un espai immens, amb la llum que es va ponent (al Palau de l Música, per exemple, les actuacions comencen a les 22h per evitar la llum natural durant l'espectacle). S'ha resolt amb uns grans plafons de llum, com els que s'utilitzen per als rodatges i amb una llum molt blanca (que només puntualment, es tenyeix a vermell en el gran plafó que, a més redueix la distància amb el terra i concentra les ballarines). Molt diferent ha estat aquest ball amb el que els de La Veronal dialogaven amb els quadres, al Museu d'Olot: «Siena site». Ara, el resultat és molt més compacte, continu, de relat coreogràfic, en comptes de precioses escenes o càpsules dialogades amb els quadres.

Són 9 ballarines a escena: tota una declaració de principis de La Veronal per atorgar el paper protagonista de la dona en una societat folklòrica, en què la religió les limita i elles, accepten aquest espai i el transmeten a les seves filles i fills. Fins a l'esclat del surrealisme, que obra l'escletxa a l'aire, a la llibertat, a les faldilles voleiant, sense mocador per recollir el cabell. Costa trobar el vessant revolucionari (que sí que es revela en el text) en aquesta coreografia. Però és indubtable la rotunditat dels tambors de Calanda, i aquest moviment coral, que investiga més enllà dels duets i els trios. L'obra tornarà al Mercat de les Flors, del 22 al 25 d'abril, una magnifica oportunitat per reviure'l.

La Veronal és un miracle. Es va fundar el 2005, amb alguns acomodadors del Mercat de les Flors (en realitat, eren estudiants de l'Institut del Teatre que aprofitaven aquesta feina per sadollar-se de dansa). Al 2012 regatejaven a la Comercial Bolsera materials per a la seva coreografia «Islàndia». Amb només 15 anys, Morau i La Veronal no deixen de sorprendre i de captivar teatres d'arreu del món. Tot i la seva joventut, el seu món creatiu no es repeteix sinó que va allargant els braços. Si van començar amb detalls de la geografia (Rússia, Siena) per abordar les seves dramatúrgies, més tard han fet visites a personatges: «Bologna. Pasolini» o «Picasso Pájaros muertos».
Jordi Bordes, Recomana, 25 juliol 2020

Partitura corporal

El cos crida a les peces de La Veronal. Reclamen l’atenció les seves imatges, una plàstica hipervitaminada que apunta sentits, però sempre després de l’impacte visual de la vívida presència dels cossos. A la primera La Veronal passava gràcies a l’increïble desenvolupament morfològic que s’atorgava a cada membre amb les microparticions i munts de recorreguts i connexions del llenguatge kova. Quan l’espai no donava de si, el coreògraf va saber omplir­lo d’idees, de textures i de micromoviments interconnectats. Però quan l’escenari ja és un macroespai escènic com la sala oval del MNAC, el protagonisme del grup pren importància. En l’actual homenatge a Luis Buñuel i la revolució surrealista, també ho exigia el tema: la feminitat com a col∙lectiu en què l’opressió social i les ànsies de llibertat individual incideixen particularment, les seves grans i petites lluites, les seves revolucions en la quotidianitat domèstica i davant la història. Totes les intèrprets de Sonoma són dones, i quines grans escenes corals!
Un exemple: en una escena, vestides com en una novel∙la de les Brontë, les intèrprets s’allunyen en línia cap al fons, mentre els focus projecten les seves ombres per partida doble a les parets com a Fase, d’Anne Teresa de Keersmaeker, al mateix temps que els reflexos tant de la línia real com de les equivalències en ombra es doblaven a terra, en un joc d’ombres i reflexos multiplicats. Quan el grup es va dissoldre corrent en totes direccions, hi va haver un moment en què costava distingir el perfil fosc de les ballarines reals de les seves ombres. Seducció visual i, alhora, impregnació de fons per via del suggeriment: és el quid de l’enginyeria de capes de Morau, la seva arquitectura compositiva, aquest engranatge que creix en totes direccions. Una vegada li vaig sentir comentar la seva feina com una mena de cub de rubik.
Alguna cosa d’això hi ha, si no ho limitem a les formes. Per això hi incorpora text. Per delimitar la interpretació i significar cada línia. Fins i tot amb el recurs a la mateixa tradició del ballet, com quan, amb les noies en camisa de dormir, l’escena i la música remetien a l’acte blanc dels ballets de repertori i a l’eco màgic, nocturn, esbojarrat i floral de les willis. Els ecos de la cultura tradicional aragonesa no són pas menys. I amb els tambors de Calanda ressonant a la volta del MNAC, quin climax final! Víscera, abisme, el de Sonoma és un crit molt profund de llibertat.
Joaquim Noguero, La Vanguardia, 27 juliol 2020
La dansa tribal que allibera i empresona

Quan Luis Buñuel s’havia quedat ja sord i la sordesa s’havia convertit en una tragèdia personal que el tenia ben turmentat, els tambors de la seva Calanda natal seguien ressonant dins del seu cap amb la mateixa força que durant els dies de la infantesa. Buñuel va incloure sovint aquests tambors a la banda sonora de les seves pel·lícules. I Carlos Saura —tan aragonès com Don Luis i sovint força buñuelià— en va saber fer bon ús d’ells a «Peppermint Frappé», un dels seus films més emblemàtics, atorgant-los una doble funció amb quelcom de paradoxa —la funció alliberadora que trenca cadenes, i la funció opressora que et condemna a no poder escapar mai dels lligams marcats per la comunitat— que sembla ressonar també amb força al nou espectacle de La Veronal. Un espectacle al llarg del qual els tambors es fan sentir sovint, abans d’acabar prenent el protagonisme absolut en un molt potent fragment final en el qual les nou estupendes dansaires reunides a l’escenari s’apropien ja d’una  vegada per totes del gran instrument de percussió i comencen a colpejar-lo amb força, baquetes en mà. I un espectacle que suposa la segona trobada de Marcos Morau amb l’univers buñuelià, després d’aquell altre «Le Surrealisme au service de la révolution» que va coreografiar per al Ballet de Lorraine. I en el qual, segons les seves pròpies paraules, va voler visualitzar la dicotomia del creador que es va moure sempre entre l’aridesa del paisatge aragonès i l’ascètica disciplina amb arrels jesuítiques en la que s’havia format, i la fascinació que li havia provocat el cosmopolitisme d’aquell París d’entreguerres en el qual fins i tot l’alta burgesia i l’aristocràcia il·lustrada es delien per la provocació surrealista.

I seguint amb les dicotomies, cal tenir present que mentre el so dels tambors incrustat al cap l’arrossegava cap els ancestres, Buñuel es convertia alhora en un gran melòman (la sordesa li va resultar també ben cruel en aquest sentit) que —per posar un exemple— sentia entusiasme per les composicions impressionistes de Claude Debussy. No per res, Morau fa que les notes de «Prélude à l’après-midi d’un faune» s’escolin també entre els tambors i s’acoblin a aquesta dansa col·lectiva que, apartant-se molt conscientment del moviment Kova distintiu de la companyia, s’apropa a aquella mena de folklore que en té també molt de ritual col·lectiu. El ritual d’una comunitat exclusivament femenina que —oblidant-nos ara per una estona de Buñuel i d’Aragó—, fent associació d’idees et porta a pensar per moments de forma inevitable en la comunitat femenina uniformada i brutalment esclavitzada que reflecteix «El conte de la serventa». I que a mi em va fer venir també al cap aquella altra comunitat de la pel·lícula «Midsommar» en la qual el ritual folklòric deriva cap a l’horror de la secta depredadora.Tornant a les dicotomies: el grup pot ser alhora protector i opressor. Des de que apareix per primer cop creant la sensació d’estar lliscant per l’escenari, el grup de dones reunit per «Sonoma» transmet alhora la força del col·lectiu (els solos coreogràfics queden en aquest cas relegats a la seva mínima presència), però també aquella ombra d’amenaça que plana damunt qualsevol individualitat que intenti construir la seva pròpia coreografia. Passa com amb els mateixos tambors: mentre les mans s’omplen de sang donant-li durant hores a les baquetes (així passa a Calanda), es pot arribar a sentir quelcom semblant a un èxtasi alliberador no tan distant del que senten els dervixos quan giren sense parar (i també la dansa de La veronal sembla evocar-los en algun moment). Però alhora, aquests tambors puntualment alliberadors són també la derivació d’una mena de religiositat que porta implícita les seves pròpies cadenes.
Tot això, sembla suggerir-ho «Sonoma» mitjançant una posada en escena que sovint assoleix aquell efecte enlluernador propi de les grans creacions de La Veronal. Però que, tal i com l’espectacle es va presentar a la tan magnífica com perillosa sala Oval del MNAC, mostra encara (d’aquí uns mesos el muntatge es podrà veure al Mercat i és ben possible que llavors agafi una altra dimensió) unes  fissures que impedeixen que el resultat global resulti tan fascinant com sí que ho resulten molts dels seus fragments presos d’un en un. I el mateix espai de representació, constitueix en aquest sentit una dificultat afegida. Quan Morau aconsegueix dominar la seva immensitat i controlar aquesta magnificència arquitectònica que inevitablement crea certa sensació de freda distància, genera imatges memorables. Llavors la seva forma d’extreure-li totes les possibilitats a una il·luminació capaç de crear ombres dignes de ser projectades a la cova de Plató (diria que la mítica caverna platònica i els seus personatges empresonats hi fan també aquí acte de presencia), sap com imposar-se a la sensació de buit escènic que s’apodera d’altres segments de la proposta. Una proposta que —i tornant ja a Buñuel— evoca en la seva imatge gràfica la d’aquella «Viridiana» vestida de novícia / novia quasi violada amb tocat de gladiols que cada cop que vol resar treu d’una capsa la creu, els claus i la corona que li recorden la passió de Crist. I precisament una gran creu es transforma en l’element escenogràfic al voltant del qual té lloc la primera escena de l’espectacle. Però aquí sorgeix un altre escull: el gairebé inintel·ligible i força llarg text en francès que va recitant el grup, i la comprensió i dimensió simbòlica del qual es perd tant per la manca de traducció com per la mala sonoritat de l’espai. Quelcom que dificulta alhora la comprensió d’una dramatúrgia que potser passa massa imperceptiblement per les zones de conflicte a les que pot donar lloc l’oposició al grup. Morau ens mostra la forma com el personatge que intenta buscar la seva pròpia veu sense intentar per això separar-se del col·lectiu, rep cert rebuig per part d’aquest. Però resol el conflicte sense arribar a mostrar-nos la magnitud de la seva dimensió. I aquesta manca de tensió dramàtica, i potser puntualment la lleugera sensació de monotonia que desprèn la successió de coreografies amb tocs folklòrics,  repercuteix en el ritme general del muntatge  Això, malgrat que aquest no deixi de seguir oferint-nos constantment imatges tan bellament intenses com aquella al llarg de la qual l’immens espai es va omplint dels punts de llum lunars que van deixant al terra les intèrprets, creant així nous senders escènics. Són moments com aquest, els que et fan pensar que els encerts de «Sonoma» atresoren un potencial ara encara no del tot explorat. 

Ramon Oliver, Recomana, 28 juliol 2020

«Sonoma», el crit de la víscera

Unes dones, l’espasme, el cercle, sons guturals, uns ulls que et miren, un gemec, la complicitat, Crist a la creu, la vellesa i la bellesa… L’últim espectacle de La Veronal és un somni introspectiu cap a l’interior de les nostres vísceres per les quals lliscar de forma enigmàtica, sense saber exactament cap a on ens porten.

Marcos Morau i el seu equip han creat un espectacle en menys de dos mesos, temps rècord. «Sonoma» té el seu origen en una peça creada el 2016 pel Ballet de Lorraine, «Le Surréalisme au service de la révolution», on el director es va endinsar en el món del Surrealisme de Luis Buñuel, exposant l’ambivalència dels seus referents: el primitivisme i tradicionalisme de la seva terra natal, Calanda i els anys posteriors a París. Per aquesta ocasió, reprèn les idees essencials d’aquella creació per construir un imaginari molt especial que s’allunya dràsticament de la humanitat tecnològica expressada a la darrera creació de la companyia, «Pasionaria», i que es representa en un espai ben especial, la Sala Oval del MNAC.

«Sonoma» podria estar composta per la paraula grega soma que significa “cos” o sonum en llatí, que significa “so”, però també és el nom d’una vall a Califòrnia que en llengua indígena tradueixen com a “vall de la lluna”. El crit, la carn, la lluna, el misteri i la terra són elements culturals i tradicionalment associats a l’univers femení en quant que fan referència a la creació. Les dones creen vida a les seves entranyes i per molt que en l’actualitat el món s’expliqui científicament aquest fet suposa un enigma que, almenys des de la meva perspectiva, no deixa de sorprendre. És inqüestionable que hi ha aspectes de la nostra existència que són estrictament femenins, com el fet de donar llum. “Donar llum”, il·luminar, com la lluna a les nits. És per aquesta raó que «Sonoma» són dones que guarden un misteri. Tampoc és estrany que la dansa moderna naixés impulsada per dones visionàries que es van llançar a terra intuint una nova forma de ballar on el centre del cos prenia protagonisme i els sentits —i no el racionalisme— dirigien el moviment.

La dansa de La Veronal continua basant-se en la dissociació de les parts del cos per crear moviment, i malgrat que observem fragmentació, la qualitat del cos és orgànica. Són moviments rodons, naturals, lluny de la rigidesa dels autòmats de «Pasionaria»: és l’impuls espasmòdic. Tot executat magistralment per les intèrprets, ballarines assídues de Morau, que passen de l’escenificació de pintures de la crucifixió de Crist a un ritme vertiginós, gairebé imperceptible visualment, a cànons perfectes i a vegades desordenats que atrapen la nostra mirada a l’instant. En aquesta ocasió també reciten un text en francès basat en les «Benaventurances de l’Evangeli segons Sant Mateu», transformat en un cant a tots aquells que no fan, o no van fer, les coses com s’esperava d’ells; exemples de persones que es van deixar portar per l’instint deixant aflorar les passions, convertint-se en déus o en gossos.

L’estructura de «Sonoma» està composta per escenes que conformen un collage on el vestuari de Sílvia Delagneau va variant, sempre amb el gust estètic característic de la companyia. Veiem velles, després joves, flors blanques fent de tocat, boles de llum, també elements tradicionals de les danses georgianes com les trenes quilomètriques que fan girar en l’aire, així com les faldilles típiques d’aquesta cultura que oculten el moviment dels peus al caminar.

Per una altra banda, el fet que es representés a la Sala Oval influeix enormement, ja que estem acostumats a veure peces de la companyia en teatre, amb escenografies molt concretes i quasi realistes. Aquí l’escenografia és la immensitat de l’espai, amb alguns elements propis de l’escena, com dos plafons blancs propis de teatre, caixes per guardar material i un gran rectangle tridimensional de llum blanca que cau inclinat en mig d’un dels extrems de la sala davant del públic: minimalista, fred, abstracte. Tot això emfatitzat per la composició sonora que està basada en la percussió dels tambors, gemecs i sons guturals, barrejats a vegades amb música electrònica que donen un caire ritual que abraça tota la peça.

«Sonoma» és un gran enigma, on les dones que es reuneixen per l’ocasió ens apel·len constantment als nostres sentits visuals i sonors, però què ens amaguen els seus crits? Les seves veus? Les seves mirades i els seus gestos? Quina és la fi ancestral de la cerimònia a què hem estat convocats? Això és indesxifrable, potser perquè està tan arrelat a la nostra existència que no pot ser atès racionalment ni descrit amb paraules. «Sonoma» és tot el que ens envolta, és el sòl que trepitgem, la carn que ens conforma, amb els seus pèls, cicatrius i imperfeccions; «Sonoma» som nosaltres quan actuem sense saber per què; és la màgia de les connexions irracionals amb les persones amb qui compartim la vida; és el què ens defineix amb més sinceritat, el nostre origen; «Sonoma» és la nostra part humana més humana. Si ens traguessin totes la tecnologia, les nostres construccions, les feines, la nostra roba, quedaria un cos, una ànima i una veu: nosaltres, “sonoma”.

Ester Guntín, Núvol, 29 juliol 2020

Completo y complejo

Empieza el espectáculo. Resuenan truenos en la imponente sala oval del MNAC. Segundos después, aparecen las nueve bailarinas idénticamente ataviadas con una especie de traje regional, con faldas anchas hasta los pies y largas trenzas que salen de las cofias. Se deslizan veloz y suavemente, y parece evidente que están montadas en algún tipo de plataforma con ruedas. Sin embargo, minutos después, a una de las bailarinas se le levanta la falda y entendemos entonces que no hay más maquinaria que la de sus piernas. Esta es solo la primera de las muchas sorpresas que están a punto de llegar.

Cada uno de los elementos de «Sonoma» está pensado para crear escenas bellas e impactantes, cuadros de un imaginario rico y original. Empezando por el sonido envolvente de Juan Cristóbal Saavedra, con percusión y coros de voces, con algunos ecos de jota y otros de danza tribal. También resulta impactante el amplio vestuario de Silvia Delagneau, al que se le suman espectaculares coronas florales (Nina Pawlowsky), máscaras que convierten el rostro de las bailarinas en manchas negras —con el angustioso efecto que esto genera— (Juan Serrano y Gadget Efectos Especiales) y cabezudos (Martí Doy). O los elementos de atrezzo en el espacio vacío de la sala (Bernat Jansà i David Pasqual) como la cruz atada a cuerdas que las intérpretes enrollan cuando se desplazan en círculos a su alrededor, evocando los tradicionales bailes de cintas. Mención especial merece la iluminación del mismo Jansà, con paneles blancos que se acercan y se enrojecen y con focos y pequeñas linternas que permiten extender las luces y las sombras por toda la sala          —habrá que ver como consiguen el efectos de expansión en los teatros del Temporada Alta o en el Mercat de les Flors, donde presentarán el montaje en otoño y abril respectivamente.

Por supuesto hay que hablar también de las nueve bailarinas que, además de moverse con elegancia y esplendor, interpretan emociones. Así vemos escenas de equipo y ayuda mutua, pero también peleas entre ellas en las que el grupo margina a una de sus miembros. De hecho, incluso hay momentos en los que recitan de cara al público, escupiendo con fuerza y rabia gritos épicos en forma de plegarias contemporáneas. Eso sí, en francés y sin sobretítulos, cuestionable decisión teniendo en cuenta lo bellos que son y lo bastante que duran —vale la pena leer las traducciones, que están disponibles en su página web.

«Sonoma» sabe pues a ancestros y a tradición, a tribu y a aquelarre. Se trata de un espectáculo coral, sugerente, completo y complejo. Una propuesta de gran formato que va más allá de la danza para generar una experiencia global y muy atrayente.
Alba Cuenca Sánchez, Recomana, 31 juliol 2020

